Kegyelem nektek és békesség Istentől, a mi Atyánktól és az Úr Jézus Krisztustól!

Mk 6, 14-29  
*Hallott erről Heródes király, mert Jézus neve ismertté vált; és azt beszélték, hogy Keresztelő János támadt fel a halálból, és ezért vannak benne a csodatevő erők. 15Mások pedig azt mondták, hogy Illés ő, ismét mások azt beszélték, hogy olyan, mint valamelyik próféta. 16Amikor Heródes ezt meghallotta, így szólt: Az a János támadt fel, akit én lefejeztettem. 17Ez a Heródes fogatta el ugyanis Jánost, és záratta börtönbe a testvére, Fülöp feleségének, Heródiásnak a kedvéért, mivel feleségül vette őt. 18Mert János megmondta Heródesnek: Nem veheted el a testvéred feleségét! 19Heródiás ezért megharagudott rá, és meg akarta öletni. De nem tehette, 20mert Heródes félt Jánostól, akiről tudta, hogy igaz és szent ember, ezért védelmébe vette; bár hallgatva őt gyakran zavarba jött, mégis szívesen hallgatta. 21De eljött a kedvező alkalom, amikor Heródes a születésnapján lakomát adott főembereinek, vezéreinek és Galilea előkelőinek. 22Ekkor Heródiás leánya ment be táncolni. Ez kedvére volt Heródesnek és a vendégeknek. A király ezt mondta a leánynak: Kérj tőlem, amit csak akarsz, és megadom neked. 23Meg is esküdött neki: Bármit kérsz, megadom neked, akár országom felét is. 24A leány kiment, és megkérdezte anyjától: Mit kérjek? Az pedig ezt válaszolta: Keresztelő János fejét. 25A leány nagy sietve bement a királyhoz, és azt kérte: Szeretném, ha rögtön ideadnád nekem egy tálon Keresztelő János fejét. 26Ekkor a király nagyon elszomorodott, mert a vendégek előtt tett esküje miatt nem akarta őt elutasítani. 27Azonnal el is küldte a hóhért, és megparancsolta, hogy hozza el János fejét. Az elment, lefejezte Jánost a börtönben, 28elhozta a fejét egy tálon, és átadta a leánynak, a leány pedig odaadta azt az anyjának. 29Amikor ezt meghallották a tanítványai, eljöttek, elvitték a holttestét, és egy sírboltba helyezték.*

Ige által elhívott Gyülekezet!

Nagyjából egy évvel ezelőtt, az egyik gyermekem kapott egy órát, amely azon kívül, hogy az időt mutatta, még ébresztő funkcióval is bírt. Sajnos azonban elég rövid ideig működött jól, ami azt jelentette, hogy nagyjából egy hónap után véletlenszerű időközönként bekapcsolt az ébresztő hang és bizony elég hosszas küzdelem volt elhallgattatni. Idegesítő volt maga a hang is, ami csak szólt-szólt úgy és akkor, ahogyan és amikor én nem akartam. Nem hagyott nyugodni senkit. Mit tegyen az ember ilyen helyzetben; ajándék, a gyerek kapta csak nem dobhatom ki ilyen egyszerűen?  
Az egyik lehetőség, hogy egyszerűen jó mélyre rejtem a játékos szekrényben. Akkor igen, azért ott van, meg van valahol, ha mégis nagyon kéne, akkor kéznél van, de most, hogy nem akarom hallani, hát valahogy mégis elhallgattattam, kiiktattam a hangot.  
A második lehetőség, hogy kicsit jobban eltávolodok tőle. Talán majd egyszer még előkerülhet, még valaha kellhet, de most mehet egy doboz mélyére, aztán ki a kamrába. Legyen távol tőlem, hiszen erre most semmi szükségem.  
A harmadik megoldás, hogy egyszerűen tönkre teszem. Ne legyen többé hangos, ne legyen többet használható, egy díszként, emlékként megmaradhat, de engem hagyjon békén örökre! Ne akarja háborgatni, befolyásolni az én nyugalmas, kényelmes életemet!

Mai igeszakaszunk a tanítványok kiküldése és az 5000 ember megvendégelése között található. Azaz már tudjuk, hogy terjed a Messiás híre, vannak, akik nem csak hallják, de szolgálatba is állnak. Ebben a szolgálatban, indulásban, azonban mégsem az ő személyük, életük válik fontossá, hanem, ahogy alapigénk első verse fogalmaz: „*Hallott erről Heródes király, mert Jézus neve ismertté vált;”* azaz a Szabadító Úr, az élő Ige lesz egyre ismertebbé és megismerhetővé a tanítványok, a nép, minden halló és meghallgató számára.   
„Kicsoda Jézus?” – vetődik fel így a kérdés Heródesben is. Ez a Heródes a Jézus születésekor élt Heródes egyik fia. És ez a kérdés nem csak egy kósza gondolatként suhan át rajta, egy 5 perces hírként, amit utána el is felejt, hanem mindaz, amit hall Róla, amit a tanítványok szolgálata kapcsán megtapasztalt a nép és így nyilván hozzá is eljutottak a hírek: a tanúságtételek, a csodák, a megváltozott életek beszámolói, bizony ezek dolgozni kezdenek benne. Még az uralkodó, még ha nem is király, de kinevezett helytartó, azaz az elit se tudja csak úgy elengedni a füle mellet. Származástól, társadalmi helyzettől és élettapasztalattól függetlenül az Ige őt is megszólítja, elgondolkodik rajta, majd magába száll, hiszen látszik, hogy az ige bűnbánatra indítja.  
Beszélhetnénk Heródiásról, a szinte véletlenül a képbe kerülő lányáról, vagy akár a csak emlegetett és az eseményeket elszenvedő Keresztelő Jánosról is. Egy igazi szövevényes „királydráma”, vagy kis túlzással krimi az, ami kialakult a színfalak mögött, de valójában az igeszakaszunkban nem ez a központi tartalom, hanem Heródes és az ő kérdése: „Kicsoda Jézus?”.   
Keresztelő János halála inkább csak hátterül szolgál, hogy megértsük, hogy miért jut el Heródes végül arra a következtetésre, hogy a feltámadott Keresztelő János lehet csak ez a Jézus nevű ismeretlen, hiszen számára is egyértelmű, hogy nem csak, hogy igazságtalanul, de gyáván hallgattatta el az igazat szólót. Ismerünk bőven ilyen példát, mai életünkből, vagy az irodalom területéről, ahonnan talán a Walesi bárdok ugrik be elsőre mindenkinek.  
Heródes hall a csodákról, sőt az ige alapján azt is tudhatjuk nem egyszer saját fülével hallja a tanítást, az Isten igéjét, és bizonyára az a kérdés se hagyta hidegen, hogy miért követik egyre többen Jézust. Mire jut mindebből? A hallott igéből élő hit, Istennel való kapcsolat lesz? Felismeri akár ezek, akár a próféciák alapján a Messiást, a Szabadítót Jézusban? Nem, mert ott munkál benne a bűn terhe, ami bizony arra sarkallja, hogy inkább maradjon távol, érje be kevesebbel, ne törődjön vele. És küzd és küzd tovább, még ha csak önmagában is, önmaga előtt is talán csak elfojtva, elrejtve a szabadulás utáni, a Szabadító utáni vágyakozását. Leragad egy fontos, de messze nem olyan érthetetlen eseménynél, amit így a legnagyobb csodának lát, hogy Jézus, épp úgy, ahogy korábban Keresztelő János is tette, és most már Jézus tanítványai is teszik, félelem nélkül és tisztán tanítják az Isten számukra kijelentett igazságát. És ezen az örömteli, odaadó szolgálaton és rettegés nélküli kiálláson nem tud nem leragadni, hiszen ő, az uralkodó, éppen ebben bukott el teljesen. Félelemből és a másoknak való bizonyítási vágyból először csak hazudik, mikor jogosulatlanul felajánlja a fiatal lánynak a fél országát, majd végül az akaratát is feladja, mert fél kiállni az igazság mellett. Nem érti, hogy ha ő itt a legnagyobb úr, akkor, hogy lehet mégis rab, miközben Keresztelő János, Jézus, és a tanítványok, ezek az eltaposható emberek, szabadok az igazságra? Találkozott persze Heródes már lázadókkal és nagyhangú megmondó emberekkel, de azokat mind el lehetett hallgattatni: megvesztegetéssel, fenyegetéssel, vagy egyéb zsarolással, vagy, ha kellett, akkor kivégzéssel. De ezeket valahogy nem lehet elhallgattatni, nem lehet eltompítani az igazságot, amiről beszélnek. Hiszen nem hat rájuk a szokásos megfélemlítés: a vagyon, a szabadság, a fájdalom, vagy a halál fenyegetése. Mintha tényleg mentesek lennének ezektől a megkötözöttségektől. Pedig nekik is élni kell valamiből, nekik van családjuk, szeretteik, de mégsem rettegnek…  
Erő van a szavaikban és valamilyen erő munkálkodik azok mentén is, ami érezhetően hat az emberekre. Ezt már ő, Heródes is megtapasztalta, még Keresztelő János szavait hallgatva, így olvastuk a 20. versben: „*akiről tudta, hogy igaz és szent ember, ezért védelmébe vette; bár hallgatva őt gyakran zavarba jött, mégis szívesen hallgatta”* Nem egyszerűen csak zavarba jött, a közelebbi fordítás az lenne, hogy „lázba jött”. Nyugtalanság, valami változásra sarkalló erő ragadta meg. És most Jézus szavaiban és tette által is ez az erő munkálkodik. Hát ideje lenne neki is választ találnia: „Ki ez a Jézus?”.  
És téged Testvérem, téged nyugtalanít így ez a kérdés: „Kicsoda Jézus?”. Ki Jézus Krisztus a te életedben? Heródes nem tudja megfogalmazni, nem hagyja hogy megfogalmazódhasson benne a személyes válasz. Inkább ő is csak átveszi a kor egyik számára legkényelmesebb válaszát. És te? Te is csak betanult módon, kis iskolás módon tudsz róla bármit is mondani, vallani, mint ahogy az egyszer egyet mondják. Bemagoltan, de nem értve? Kötelezettségből, de nem szabadon, a Szentlélek által megvilágosítva?   
Heródes elakad, önmagát gáncsolja ki, mert valójában nem kér a bűnbánatból és így nem kér a szabadításból, az evangélium örömüzenetéből se. Talán már azon a vacsorán rádöbbent, hogy ő sokkal inkább fogoly, mint Keresztelő János valaha is volt, de inkább az emberek és a világ rabja marad, mintsem, hogy rábízza magát, az egész életét valakire, aki felett névleg sem uralkodhat.  
Inkább legyen csönd, inkább elhallgattat mindent, ami megzavarja, változásra sarkallja, átformálná az ő életét. Inkább legyen a kényelmes, halotti csönd. Még, ha az érte, neki szóló evangéliumról is van szó.  
El kell hallgattatni, mert másként nem lesz nyugalma, mint ahogy én is vágytam elhallgattatni az elromlott ébresztős órát. Csak ne szóljon! Elsőnek elég csak mára, csak az adott szituációban. Aztán még messzebbre kell távolítani magamtól, mert hiába a szekrény mélye, újra és újra meghallom. Végül pedig már az sem elég, hogy csak nagy ritkán kerül elém. Inkább eltorzítom, elrontom, valahogy tönkre teszem, és ha végre hangtalan, ha már egészen tartalmatlan, csak egy dísz, egy kegytárgy a polcomon a Biblia, az életemben az Isten igéje, na akkor maradhat, akkor megfér az én bűneim mellett is.  
És miért? Mert Heródes sem, és sokszor mi sem tudunk egészen őszintén, alázattal válaszolni az egészen egyszerű kérdésre: „Kicsoda nekem Jézus Krisztus?”.   
Ki? Egy vallásos giccs? Amit időnként tartalom nélkül, csak amolyan jól kinéző díszként magamra aggatok? Egy régmúlt tanítómester, akire néha érdemes odafigyelni, de azért inkább ragaszkodsz a saját akaratodhoz? Egy kegyes hippi, aki a szeretet nevében még kiabálni is tudott, de lassan eltűnik a történelem süllyesztőjében? Egy ideig-óráig követhető alak, ami alatt azt értjük, hogy addig, amíg nem nekem szól a bűnbánatra hívás? Az Isten, akit jobb valami távoli úrként kezelni, akivel talán soha nem lesz személyes találkozásom, aki előtt inkább csak egy akarok lenni a milliárd porszemből?   
Te hajlandó vagy megismerni, felismerni az élő Igét, az érted munkálkodó Szabadítót? És, ha felismered, ha meghallod az ő hívását, akkor le tudsz borulni előtte, az egész életedet, minden vágyadat, minden reménységedet, minden bűnödet, minden feléd és általad megszólaló akaratot átadva neki?   
A te mennyei Atyád nem fog elnémulni. Érted fog kiáltani, érted és veled fog szenvedni minden utadon, minden tévedésedben, minden Tőle távol töltött napodon. Ő érted érkezik, Ő meg akar menteni téged. Ne félj a világtól, ne félj a vicsorgó gyűlölködéstől és legfőképp ne félj az Úrtól! Mert Ő nem elítélni akar, hanem megszabadítani, új, igaz életre. De ez csak Krisztussal, Krisztusért történhet. Így pedig neked is erre a kérdésre kell végre őszintén felelned: Kicsoda neked Jézus Krisztus? Feleljetek! Ámen